**Grozījumi likumā “Par interešu konflikta novēršanu valsts amatpersonu darbībā”**

Izdarīt likumā “Par interešu konflikta novēršanu valsts amatpersonu darbībā” (Latvijas Republikas Saeimas un Ministru Kabineta Ziņotājs, 2002, 11. nr.; 2003, 12. nr.; 2006, 2., 20. nr.; 2007, 14. nr.; 2008, 24. nr.; 2009, 10., 24. nr.; Latvijas Vēstnesis, 2010, 94., 162. nr.; 2011, 76. nr.; 2012, 104. nr.; 2013, 6. nr.; 2014, 32., 38., 228. nr.; 2015, 107., 190., 251. nr.; 2016, 31.,   
123. nr.) šādus grozījumus:

Papildināt likumu ar VI nodaļu šādā redakcijā:

“**VI nodaļa**

**Administratīvā atbildība un kompetence sodu piemērošanā**

**32.pants. Valsts amatpersonu administratīvā atbildība**

(1) Par valsts amatpersonas deklarācijas neiesniegšanu noteiktā termiņā, deklarācijas aizpildīšanas un iesniegšanas kārtības neievērošanu vai par nepatiesu ziņu norādīšanu deklarācijā -

uzliek naudas sodu līdz septiņdesmit naudas soda vienībām.

(2) Par likumā noteikto valsts amatpersonu sarakstu un to grozījumu neiesniegšanu noteiktā kārtībā, kā arī par nepilnīgu šādu sarakstu iesniegšanu -

uzliek naudas sodu valsts un pašvaldību institūciju vadītājiem no četrpadsmit līdz četrdesmit divām naudas soda vienībām.

(3) Par neziņošanu par atrašanos interešu konflikta situācijā -

valsts amatpersonai uzliek naudas sodu līdz septiņdesmit naudas soda vienībām.

(4) Par valsts vai pašvaldību institūciju vadītājiem likumā noteikto pienākumu nepildīšanu attiecībā uz interešu konflikta novēršanu -

uzliek naudas sodu no četrpadsmit līdz septiņdesmit naudas soda vienībām.

(5) Par neatļauta amata, uzņēmuma līguma vai pilnvarojuma izpildes neizbeigšanu likumā noteiktajā termiņā -

uzliek naudas sodu valsts amatpersonai no četrpadsmit līdz septiņdesmit naudas soda vienībām.

(6) Par dāvanu vai ziedojumu, vai citāda veida mantiskās palīdzības pieņemšanas kārtības pārkāpšanu -

uzliek naudas sodu valsts amatpersonai no četrpadsmit līdz septiņdesmit naudas soda vienībām.

(7) Par likumā noteikto valsts amatpersonas amata savienošanas, ienākumu gūšanas, komercdarbības, pārstāvības, reklamēšanas vai tādu ierobežojumu pārkāpšanu, kuri noteikti attiecībā uz rīcību ar publiskas institūcijas mantu, kā arī par valsts amatpersonas funkciju veikšanu interešu konflikta situācijā -

uzliek naudas sodu valsts amatpersonai no četrpadsmit līdz septiņdesmit naudas soda vienībām, atņemot tiesības ieņemt valsts amatpersonas amatus vai bez tā.

(8) Par likumā noteiktā aizlieguma izpaust informāciju attiecībā uz personu, kura informējusi par citas valsts amatpersonas interešu konfliktu, pārkāpšanu vai par nelabvēlīgu seku radīšanu šai personai bez objektīva iemesla —

uzliek naudas sodu valsts amatpersonai no četrpadsmit līdz septiņdesmit naudas soda vienībām, atņemot tiesības ieņemt valsts amatpersonas amatu vai bez tā.

**33.pants. Kompetence sodu piemērošanā**

1. Administratīvo pārkāpumu procesu par šā likuma 32. panta pirmajā un otrajā daļā minētajiem pārkāpumiem veic Valsts ieņēmumu dienests.
2. Administratīvo pārkāpumu procesu par šā likuma 32. panta trešajā līdz astotajā daļā minētajiem pārkāpumiem veic Korupcijas novēršanas un apkarošanas birojs.”

Likums stājas spēkā vienlaikus ar Administratīvo pārkāpumu procesa likumu.

Ministru prezidents M.Kučinskis

Vīzē: Korupcijas novēršanas un

apkarošanas biroja priekšnieka p.i. I.Jurča

2017.01.18. 9:33

449

Korupcijas novēršanas un apkarošanas biroja

Politikas plānošanas nodaļas galvenā speciāliste

Stepiņa, 67356165-306

diana.stepina@knab.gov.lv